**Παιχνίδι που φέρνει τα παιδιά κοντά στην ανάγνωση και στη γραφή**

«Βρες την κρυμμένη ιστορία»

 Τι θα χρειαστείτε:

Βιβλία

Περιοδικά

Χαρτιά

Μολύβια

Οδηγίες

Φτιάξτε τις οδηγίες ανάλογα με τα βιβλία που υπάρχουν στο σπίτι σας και φυσικά, ανάλογα με την ηλικία και τα ενδιαφέροντα του παιδιού.

Στα μεγαλύτερα παιδιά, μπορείτε να προσθέσετε οδηγίες που έχουν να κάνουν με μαθηματικές πράξεις. Για παράδειγμα:

«Πάρε το πρώτο βιβλίο από το πάνω ράφι και πήγαινε στην σελίδα 35.

Γράψε στο χαρτί σου την πρώτη πρόταση. (Φροντίστε να πρόκειται για μια αστεία πρόταση ή με πολύ ενδιαφέρουσες πληροφορίες – αποφύγετε τα βαρετά για τα παιδιά κείμενα).

 Βρες ένα βιβλίο που ο τίτλος του ξεκινάει από Α και πήγαινε στην σελίδα 68. Γράψε την πρώτη πρόταση της τρίτης παραγράφου.

 Ψάξε και βρες ένα κόκκινο βιβλίο από την βιβλιοθήκη σου. Πήγαινε στην σελίδα 12 και γράψε την πρώτη πρόταση από την τελευταία παράγραφο.

Άσε το βιβλίο στην θέση του και μέτρα άλλα 6 βιβλία προς τα δεξιά. Πάρε το 6ο βιβλίο και γράψε τον τίτλο του.

Κοίτα γύρω σου και βρες ένα περιοδικό. Πήγαινε στην σελίδα 153 και γράψε ότι σου κάνει εντύπωση.

 Ξεκινώντας από το πρώτο ράφι από τα δεξιά, πάρε το βιβλίο που βρίσκεται στην θέση 5+3-4. Άνοιξέ το στην τύχη. Στην σελίδα που σταμάτησες, κλείσε τα μάτια σου και γράψε ολόκληρη την πρόταση που ακουμπάει το δάχτυλό σου.

 Όταν τελειώσει η αναζήτηση της ιστορίας, κάθε παιδί διαβάζει την διασκεδαστική ιστορία που έγραψε.